Nick Jacobsen er 29 år, født og opvokset i Tårbæk og internationalt anerkendt som en af de absolut bedste og opsigtsvækkende kitesurfere i hele verden. En sand pioner for sporten, og berygtet for sine vilde daredevil stunts, hvor han springer ud fra steder ingen andre ville vove. Nick lader sig ikke begrænse og higer altid efter større og større udfordringer. Og nu har det aldrig været større. Gennem de sidste tre år har Nick haft en drøm om at springe med kite fra toppen af verdens eneste 7-stjernede hotel, nemlig Dubais ikoniske Burj Al Arab, der med sine 321 meter står som et af verdens højeste hoteller. Et stunt som flere personer advarer ham imod og som flere gange ser ud til at måtte opgives. For hvordan får man lige tilladelse til det? Det gør man, hvis man er ihærdig som Nick og så lige også får uventet hjælp af selveste Sir Richard Branson, der som én af de få, tror på Nick hele vejen. Det store spring er en dokumentarfilm om en ung mand, der lever sin drøm ud - med livet som indsats. Udløber: 5. okt 2022